Lupus

An lupus, na midbid sa teknikal bilang systemic lupus erythematosus (SLE), sarong helang na autoimmune kun saen an sistema nin resistensya kan hawak salang inaatake an marahay na tisyu sa kadakol na parte kan lawas.  An mga sintomas magkakaiba-iba sa lambang tawo asin pwedeng maluya sagkod grabe. An mga komun na sintomas kabali an makulog asin hurubag na mga kasukasuan, kalintura, pagkulog nin daghan, pagkawara nin buhok, mga ulser sa nguso, pagkakaigwa nin mga buro-buskay, pagmati nin kapagalan, asin sarong pulang pantal na pinakaparateng yaon sa lalawgon. Parati igwa nin mga panahon nin helang, na inaapod na mga flare, asin mga panahon nin remisyon na kun saen igwa nin dikit na mga sintomas.

Bakong malinaw an kawsa. Ini pighuhuna na imbuelto an henetika kaiba an mga bagay sa kapalibutan. Sa mga magkaparehong kambal, kun an saro apektado igwa nin 24% na tsansa na an saro man apektado. An mga hormona sa sekso kan babae, liwanag kan saldang, paninigarilyo, kakulangan nin bitamina D, asin nagkapirang impeksyon pigtutubodan man na nagpapalangkaw kan peligro. An mekanismo minaimbueltar sa pagresponde kan sistema nin resistensya sa paagi nin mga autoantibodies laban sa sadiring mga tisyu nin sarong tawo. Ini an pinaka-komun na mga anti-nukleyar antibodiesi asin nagbubunga ini nin inflamasyon. An pag-diagnose pwedeng magin dipisil asin nakabasar sa kombinasyon nin mga sintomas asin mga pag-eksamin sa laboratoryo. Igwa nin nagkapirang iba pang klase nin lupus erythematosus kabali an discoid lupus erythematosus, neonatal lupus, asin subacute cutaneous lupus erythematosus.

Mayo nin bolong na makararahay. An mga pagbolong pwedeng maglaog nin NSAIDs, mga corticosteroid, mga immunosuppressant, hydroxychloroquine, asin methotrexate. Dawa ngani an mga corticosteroid marikas na epektibo, an halawig na paggamit nagbubunga nin mga epekto. An alternatibong medisina dai pa naheheling na nakakaapektar sa helang. An lawig nin buhay mas hababa sa mga tawong may SLE. An SLE nagpapalangkaw na gayo kan peligro nin helang sa puso na ini an pinaka-komun na kawsa nin kagadanan. Sa modernong pagbolong mga 80% kan mga apektado an nabubuhay nin labing 15 taon. An mga babaeng may lupus igwa nin mga pagbados na mas halangkaw an peligro alagad kadaklan napapamarhay.

An bilang kan SLE nagkakaiba-iba sa pag-oltanan kan mga nasyon poon 20 sagkod 70 kada 100,000 katawo. An mga babae na nasa edad nin pangangaki apektado nin orog pa sa siyam na beses kisa mga lalaki. Mantang ini pinakaparateng nagpopoon sa pag'oltan kan edad na 15 sagkod 45, an orog na mahiwas na taytay nin edad pwedeng kaining maapektaran. An mga may ginikanan na Aprikano, Karibe, asin Intsik mas halangkaw an peligro kisa sa mga tawong puti. An mga bilang nin helang sa nagpoprogreso pa sanang kinaban bakong malinaw. An Lupus Latin para sa "lobo": an helang pigngaranan kan ika-13 siglo nin huli ta an pantal pighuna na garo kagat nin lobo.

 Mga Reperensya 

Category:Helang
Category:Helang sa kublit
Category:Helang na autoimmune
Category:Translated from MDWiki